
RAPORT

asupra Propunerii legislative privind combaterea faptelor, declarațiilor și acțiunilor de leznațiune

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă privind combaterea faptelor, declarațiilor și acțiunilor de leznațiune, trimisă cu adresa nr. Pl-x 46 din 9 februarie 2015 şi  înregistrată cu nr. 4c-11/128  din 10 februarie 2015.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 5 februarie 2015. 


Consiliul Legislativ, prin avizul nr. 603 din 21 mai 2014, a avizat negativ propunerea legislativă.


Guvernul României a transmis un punct de vedere cu nr.1416 din 17 iulie 2014 prin care nu susţine adoptarea propunerii legislative.

Propunerea legislativă are ca obiect de reglementare instituirea răspunderii contravenționale pentru declarația de leznațiune, precum și a răspunderii penale pentru faptele și acțiunile de leznațiune. Potrivit propunerii legislative, prin noțiunea de leznațiune este avută în vedere orice faptă, declarație sau acțiune jignitoare sau ofensatoare la adresa poporului român, a națiunii române, a României ca entitate statală așa cum este definită de art.1 alin. (1), art. 3 alin. (1) și art. 13 alin. (1) din Constituție, precum și a simbolurilor României, așa cum sunt definite la art. 12 alin. (1) și (2) din Constituție. 
 În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 17 martie 2015. 
La dezbateri au fost prezenţi  20 deputaţi, din totalul de 26 de membri ai Comisiei juridice, de disciplină şi imunităţi.

Cu ocazia dezbaterilor, s-a constatat că reglementările preconizate prin inițiativa legislativă nu îndeplinesc cerințele necesare de claritate și previzibilitate a normei juridice, nu rezultă care sunt criteriile care urmează a fi utilizate pentru a califica o acțiune drept jignitoare sau ofensatoare la adresa poporului român, a națiunii române sau a României și nici cum ar urma să fie acestea diferențiate de manifestările prin care se exprimă critici sau declarații care, potrivit art. 1 alin. (4) din propunere, nu reprezintă fapte de leznațiune. S-a constatat faptul că soluția prefigurată prin inițiativa legislativă contravine noii politici penale din Codul penal.

 Valorile protejate prin norma de incriminare, respectiv țara și națiunea, sunt esențialmente abstracte și pot fi interpretate în variante multiple de cei care transmit idei și opinii, de destinatarii acestora sau de cei care le evaluează, existând riscul ca norma juridică să fie aplicată în cazul formulării unor aprecieri critice de natură politică, istorică sau sociologică sau, mai mult, la un moment dat, exercită puterea politică sau ocupă funcții de reprezentare a țării. Lipsa de claritate a textului îl lipsește pe destinatarul său de posibilitatea de a-i înțelege semnificația și de a-și adapta conduita cerințelor acestuia.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative privind combaterea faptelor, declarațiilor și acțiunilor de leznațiune.
În raport cu obiectul şi conţinutul reglementării, propunerea legislativă face parte din categoria legilor organice.

